जोधपुर। जन-जन की आस्था व सामाजिक समरसता के प्रतीक लोक देवता बाबा रामदेव का प्राकट्योत्सव (अवतरण दिवस) मंगलवार को भाद्रपद शुक्ल द्वितीया (बीज) पर धूमधाम व श्रद्धापूर्वक मनाया गया। अलसुबह मसूरिया स्थित बाबा रामदेव मंदिर में श्रृंगार महाआरती और ध्वजारोहण की रस्म के साथ परंपरानुसार मेला प्रारंभ हुआ। इस अवसर पर मसूरिया स्थित बाबा रामदेव के गुरु बालीनाथ के समाधि मंदिर सहित कई अन्य मंदिरों में भी धार्मिक अनुष्ठान हुए। मंगला आरती के दौरान करीब एक लाख से अधिक लोग बाबा के दर्शन करने पहुंचे। इस कारण एक किलोमीटर से अधिक लम्बी कतार लग गई। शहर के सभी प्रमुख प्रवेश मार्गों पर विभिन्न सामाजिक व धार्मिक संस्थाओं की ओर से जातरूओं के लिए भोजन व अल्पाहार की व्यवस्था की गई।